Man vas ná moordslagoffer (9) se pa hom jaagArgieffoto: Nico Strydom ŉ 31-jarige man is in hegtenis geneem nadat hy op ŉ verwoestingstog in Schweizer-Reneke in Noordwes gegaan het waartydens drie mense, waaronder ŉ negejarige meisie, vermoor is. Brig. Sabata Mokgwabone, polisiewoordvoerder, het gesê die voorval het Saterdagaand in Roshunville plaasgevind. “Die verdagte, ŉ man van Nigerië, is eerste na die kommune waar ŉ 54-jarige Kongolese vrou ŉ kamer gehuur het,” het Mokgwabone gesê. “Hy het haar na bewering met ŉ mes doodgesteek.” Hy het glo kort daarna ŉ 46-jarige man ook doodgesteek wat buite een van die kamers gesit het. “Die verdagte het daarna ŉ negejarige meisie aangeval wat ook op die perseel was. Die meisie se pa het die verdagte gejaag, maar kon nie daarin slaag om hom aan te keer nie. Die verdagte het wel ŉ besering opgedoen toe hy oor ŉ heining gespring het in ŉ poging om te ontsnap.” Die man en vrou is op die toneel dood verklaar. Die meisie is na die hospitaal op Schweizer-Reneke geneem waar sy by haar aankoms dood verklaar is. Die verdagte is ná die voorval na ŉ hospitaal in Vryburg om mediese behandeling vir sy besering te ontvang. Hy is Sondagaand laat in dié hospitaal in hegtenis geneem. ŉ Voorlopige ondersoek dui daarop dat die oorledenes nie verwant is aan die verdagte nie. Die motief vir die aanvalle is onbekend en word ondersoek. Die verdagte verskyn Dinsdag in die landdroshof op Schweizer-Reneke op drie aanklagte van moord.